ประกันจ่าย 3,200 ล้าน โรงงานศรีไทย
ประกันคุ้มครอง 3,200 ล้านบาท ไฟไหม้โรงงานศรีไทยซุปเปอร์แวร์&nbsp;
15 มิ.ย. 2553

ประกันคุ้มครอง 3,200 ล้านบาท ไฟไหม้โรงงานศรีไทยซุปเปอร์แวร์ 
นางจันทรา  บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย เปิดเผยว่า  จากกรณีเกิดเหตุเพลิงไหม้โกดังโรงงานเม็ดพลาสติกของ บริษัท ศรีไทยซุปเปอร์แวร์ จำกัด (มหาชน)  ภายในนิคม อมตนคร จ. ชลบุรี โดยเหตุเพลิงไหม้เกิดขึ้นบริเวณคลังสินค้าและพื้นที่การผลิตบางส่วน ซึ่งทำให้เกิดความเสียหายต่อสินค้าสำเร็จรูป วัตถุดิบ เครื่องจักร ตลอดจนอาคารโรงงาน
สำนักงาน คปภ. ได้ประสานกับสำนักงาน คปภ. ภาค 5 (จังหวัดชลบุรี) ทราบว่า โรงงานดังกล่าวได้ทำประกันความเสี่ยงทุกชนิด ไว้กับบริษัทเมืองไทยประกันภัย จำกัด (มหาชน)  โดยมีทุนเอาประกันภัย ทั้งสิ้น จำนวน 3,237.54 ล้านบาท  โดยแบ่งเป็นการประกันภัยสิ่งปลูกสร้าง จำนวน  623.94 ล้านบาท การประกันภัยสต๊อกสินค้า จำนวน 251 ล้านบาท และการประกันภัยเครื่องจักร จำนวน 2,362.6 ล้านบาท  ซึ่งขณะนี้ ได้มีผู้สำรวจภัยจากบริษัทประกันภัยเข้าไปตรวจสอบแล้ว โดยอยู่ระหว่างการประเมินมูลค่าความเสียหาย ซึ่งคาดว่าความเสียหายที่เกิดขึ้นมีมากถึงร้อยละ 70 
เลขาธิการ คปภ. กล่าวเพิ่มเติมว่า อย่างไรก็ตามเหตุการณ์ดังกล่าว ไม่มีผู้บาดเจ็บและผู้เสียชีวิต  สำนักงาน คปภ. จะได้เร่งติดตามการจ่ายค่าสินไหมทดแทนให้เป็นไปอย่างเหมาะสมและเป็นธรรมต่อไป ทั้งนี้ หากมีข้อสงสัยหรือต้องการสอบถามข้อมูลเพิ่มเติมติดต่อได้ที่สายด่วนประกันภัย 1186